बंगलादेशी क्रिकेट कप्तान शाकिब बने सांसद
बंगलादेश क्रिकेट टिमका कप्तान शाकिब अल हसन सांसदमा निर्वाचित भएका छन् । कप्तान शाकिब गृहनगर मगुरा-१ बाट बंगलादेशको जातीय संसद् सदस्यमा निर्वाचित भएका हुन् ।
काठमाडौँ — बंगलादेश क्रिकेट टिमका कप्तान शाकिब अल हसन सांसदमा निर्वाचित भएका छन् । कप्तान शाकिब गृहनगर मगुरा-१ बाट बंगलादेशको जातीय संसद् सदस्यमा निर्वाचित भएका हुन् ।उनी प्रधानमन्त्री शेख हसिनाको अवामी लिग दलबाट विजयी भएका हुन् । उनले १ लाख ८५ हजार ३ सय ८८ मत ल्याउँदा उनका निकटतम् प्रतिद्वन्द्वी बंगलादेश कंग्रेसका रेजल हसनले ४५ हजार ९ सय ३३ मत पाए । चुनाव जितेलगत्तै कप्तान शकिब जनवरी १९ देखि सुरु हुने बंगलादेश प्रिमियर लिगमा केन्द्रित हुने भएका छन् । चुनावी दौडका क्रममा मगुरामा रहेका उनी मीरपुर गइसकेको ढाका ट्रिब्युनले जनाएको छ । यसअघि बंगलादेशका पूर्वकप्तान मशरेफे मुर्तजा पनि गत चुनावमा सांसदमा निर्वाचित भएका थिए ।विवाद र प्रतिपक्ष दलको बहिष्कारबीच बंगलादेशमा भएको संसदीय चुनावमा वर्तमान प्रधानमन्त्री शेख हसिना चौथो पटक लगातार विजयी भएकी छिन् । द डेली स्टारका अनुसार हसिनाको अवामी लिगले २२३ सिटमा जित हात पारेको छ । आइतबार २९९ मा निर्वाचन क्षेत्रमा चुनाव भएको थियो । बंगलादेशी जातीय संसद्‍मा ३५० सांसद हुन्छन् । बाँकी ५० सिट भने महिलाका लागि आरक्षण छुट्याइएको छ ।नवगाउँ-२ मा भने स्वतन्त्र उम्मेदवारको मृत्यु भएकाले चुनाव स्थगित गरिएको थियो । अवामी लिगपछि स्वतन्त्र उम्मेदवारहरूले धेरै ठाउँमा जित हात पारेका छन् । जितसँगै हसिना पुन: एक कार्यकालका लागि बंगलादेशको प्रधानमन्त्री बन्ने भएकी छिन् । शेख हसिनाको यो पाँचौँ कार्यकाल हुनेछ ।उनी पहिलो पटक सन् १९९६ मा बंगलादेशको प्रधानमन्त्री बनेकी थिइन् । त्यसपछि २००९ मा उनी पुन: प्रधानमन्त्री बनिन् । त्यसयता लगातार उनी बंगलादेशी सत्तामा रहेकी छिन् । स्वतन्त्र उम्मेदवारहरू ६१ क्षेत्रमा विजयी हुँदा बंगलादेशी संसद्‍मा प्रमुख प्रतिपक्षी दलका रूपमा रहेको जातीय पार्टीले ११ सिटमा जित हात पारेको छ । यसअघि २०१८ मा भएको चुनावमा अवामी लिग २५८ सिट र जातीय पार्टी २७ सिटमा विजयी भएको थियो ।